VENDIM
Nr. 166, datë 5.8.2021

MBI SHQYRTIMIN E KËRKESËS PËR DEROGIM TË SHOQËRISË “POWER-ELEKTRIK-SLABINJE” SHPK

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 54, paragrafi 1 dhe nenit 55, paragrafi 1, të Kodit të Transmetimit, miratuar me vendimin e Bordit të Entit Rregullator të Energjisë (ERE), nr. 186, datë 10.11.2017, të ndryshuar me vendimin e Bordit të ERE-s nr. 129, datë 4.6.2018; neneve 16, 60 dhe 61, pika 1, të Kodit të Rrjetit mbi Kërkesat për Lidhjen me Rrjetin e Gjeneruesve, miratuar me vendimin e Bordit të ERE-s nr. 129, datë 4.6.2018; kriteret për të vendosur derogime për modulet gjeneruese të energjisë elektrike, miratuar me vendimin e Bordit të ERE-s nr. 85, datë 12.5.2020, si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 5.8.2021, pasi shqyrtoi relacionin me nr. 110/1 prot., datë 29.7.2021, të përgatitur nga drejtoritë teknike, “Mbi shqyrtimin e kërkesës për derogim të shoqërisë ‘Power-Elektrik-Slabinje’ sh.p.k.”,
konstatoi se:
- Bordi i ERE-s, me vendimin nr. 85, datë 12.5.2020, ka miratuar “Kriteret për të vendosur derogime për modulet gjeneruese të energjisë elektrike”. Në këtë akt rregullator parashikohet se në kuptim të nenit 60, të Kodit të Rrjetit mbi Kërkesat për Lidhjen me Rrjetin të Gjeneruesve, miratuar me vendimin e Bordit të ERE-s nr. 129, datë 4.6.2018, autoriteti rregullator mundet t’i japë pronarëve të objektit gjenerues ose pronarëve të ardhshëm, ose operatorit të rrjetit, derogime, sipas një ose më shumë dispozitave të Kodit për Modulet Gjenerues të Rinj dhe Ekzistues.
- Shoqëria “Power-Elektrik-Slabinje” sh.p.k., nëpërmjet shkresës nr. 29/6 prot., datë 30.6.2021, protokolluar në ERE me nr. 789 prot., datë 30.6.2021, ka paraqitur kërkesën për derogim lidhur me përcaktimet e nenit 54, paragrafi 1, dhe nenit 55, paragrafi 1, të Kodit të Transmetimit, miratuar me vendimin e Bordit të ERE-s nr. 186, datë 10.11.2017, të ndryshuar me vendimin e Bordit të ERE-s nr. 129, datë 4.6.2018.
- Shoqëria “Power-Elektrik-Slabinje” sh.p.k., me numër identifikues NIPT K81813003S, është mbajtëse e licencës nr. 93, seria PV10K, “Për veprimtarinë e prodhimit të energjisë elektrike”, dhënë me vendimin e Bordit të ERE-s nr. 10, datë 8.2.2010, për një afat 30-vjeçar dhe modifikuar me vendimin e Bordit të ERE-s nr. 95, datë 16.7.2012.
- Shoqëria “Power-Elektrik-Slabinje” sh.p.k. është zotëruese e HEC “Slabinje”, me fuqi të instaluar 13.08 mw. Hidrocentrali nëpërmjet një nënstacioni ngritës TM/110 kV lidhet me rrjetin e transmetimit të energjisë elektrike. 
- HEC “Slabinje” klasifikohet si njësi gjeneruese e tipit D, pasi lidhet në rrjetin 110 kV. Kriteret për të vendosur derogime për modulet gjeneruese të energjisë elektrike, miratuar me vendimin e Bordit të ERE-s nr. 85, datë 12.5.2020, u mundësojnë këtyre njësive gjeneruese të kërkojnë derogim.
- Shoqëria e ka realizuar hidrocentralin me teknologji kineze dhe, për rrjedhojë, me gjithë përpjekjet e vazhdueshme për të bërë integrimin e HEC-it në sistemin SCADA të Operatorit të Sistemit të Transmetimit (OST sh.a.), nuk ka mundur ta realizojë këtë integrim, kjo për faktin se sistemi SCADA i OST sh.a., është prodhim ABB dhe nuk realizohet ndërfaqja me sistemet kineze. 
- Në këto rrethana shoqëria “Power-Elektrik-Slabinje” sh.p.k. kërkon derogim për sa përcaktohet në nenin 54, paragrafi 1, dhe nenin 55, paragrafi 1, të Kodit të Transmetimit.
- Afati i derogimit të kërkuar nga ana e shoqërisë është 24 muaj, në mënyrë që të krijohet mundësia për gjetjen e një zgjidhjeje teknike për integrimin e HEC-it të shoqërisë “Power-Elektrik-Slabinje” sh.p.k., në sistemin SCADA të OST sh.a.
- Aplikimi për derogim i shoqërisë “Power-Elektrik-Slabinje sh.p.k., është bërë bazuar në kriteret për të vendosur derogime për modulet gjeneruese të energjisë elektrike, miratuar me vendimin nr. 85, datë 12.5.2020, të Bordit të ERE-s, dhe periudha 24-mujore e kërkuar është konform përcaktimeve të nenit 12, pika 4, të Kodit të Transmetimit, miratuar me vendimin e Bordit të ERE-s nr. 186/2017, ndryshuar me vendimin nr. 129/2018.
- ERE, bazuar në përcaktimet e nenit 61, pika 1, të Kodit të Rrjetit mbi Kërkesat për Lidhjen me Rrjetin të Gjeneruesve, nëpërmjet shkresës nr. 789/1 prot., datë 8.7.2021, ka kërkuar opinionin e operatorit të rrjetit ku janë lidhur njësitë gjeneruese, OST sh.a., në lidhje me derogimin e kërkuar nga shoqëria “Power-Elektrik-Slabinje” sh.p.k.
[bookmark: _GoBack]- OST sh.a., në përgjigje të kërkesës së bërë nga ERE, me shkresën e sipërcituar, nëpërmjet shkresës nr. 4407/1 prot., datë 16.7.2021, ka parashtruar se shoqëri të ndryshme të prodhimit të energjisë elektrike kanë zhvilluar dhe realizuar projektet e tyre në kohë të ndryshme. Në këto kushte, edhe zhvillimi i sistemit SCADA të OST sh.a. ka qenë në zhvillim të vazhdueshëm. Për rrjedhojë, shoqëritë e prodhimit të energjisë elektrike, përfshi dhe shoqërinë “Power Electrik Slabinje” sh.p.k. kanë implementuar teknologji dhe SCADA lokale, e cila paraqet vështirësi për integrimin dhe ndërfaqen me sistemin SCADA të OST sh.a. Po ashtu, në këtë komunikim OST sh.a. është shprehur, se: “derogimi i paraqitur për opinion në OST sh.a. nuk cenon operimin dhe funksionimin normal të sistemit të transmetimit. Ky derogim është i vlefshëm për një periudhë dyvjeçare, gjatë së cilës shoqëria duhet të marrë masa për plotësimin e kërkesave të nenit 54(1) dhe 55(1) të “Kodit të Rrjetit mbi Kërkesat për Lidhjen me Rrjetin”.
- Për sa më sipër, OST sh.a. ka evidentuar faktin se derogimi i kërkuar nga shoqëria “Power-Elektrik-Slabinje” sh.p.k., nuk cenon funksionimin normal të sistemit të transmetimit të energjisë elektrike.
- Derogimet të merren në konsideratë dhe në marrëveshjet e nënshkruara me OST sh.a. dhe të mos pengojnë operimin normal të HEC-it të shoqërisë “Power-Elektrik-Slabinje” sh.p.k., në rrjet për periudhën e kërkuar të derogimit. 
- OST sh.a. dhe shoqëria “Power-Elektrik-Slabinje” sh.p.k., duhet të marrin të gjitha masat e nevojshme teknike për të garantuar sigurinë e operimit të veprës dhe të sistemit të transmetimit të energjisë elektrike.
- Kërkesa për derogim e shoqërisë “Power-Elektrik-Slabinje” sh.p.k. është publikuar në faqen e internetit të ERE-s në zërin “Konsultime”, më datë 5.7.2021, në mënyrë që të sigurohet transparenca e duhur për këtë proces dhe t’u jepet mundësia palëve të treta për ndonjë opinion apo koment të mundshëm, dhe deri më datë 5.8.2021 nuk është paraqitur asnjë opinion apo koment nga këto të fundit.
- Shoqëria “Power-Elektrik-Slabinje” sh.p.k. ka shlyer pagesat e rregullimit ndaj ERE-s për vitin 2020.
Për gjithë sa më sipër, Bordi i ERE-s 
VENDOSI:

1. Të miratojë derogimin e kërkuar nga shoqëria “Power-Elektrik-Slabinje” sh.p.k., si më poshtë vijon:
a) Derogimin/pezullimin e përkohshëm të përcaktimeve të nenit 54, paragrafi 1 dhe nenit 55, paragrafi 1, të Kodit të Transmetimit miratuar me vendimin e Bordit të ERE-s, nr. 186, datë 10.11.2017, të ndryshuar, për njësitë gjeneruese të shoqërisë “Power-Elektrik-Slabinje” sh.p.k.
b) Shoqëria “Power-Elektrik-Slabinje” sh.p.k., të vijojë të operojë e lidhur me sistemin e transmetimit, duke marrë në konsideratë sa përcaktuar në këtë derogim.
c) Afati i derogimit është për një periudhë 24 muaj.
2. Shoqëria “Power-Elektrik-Slabinje” sh.p.k. të informojë ERE-n dhe OST sh.a, çdo 6 muaj mbi ecurinë e implementimit të teknologjisë SCADA lokale për integrimin dhe ndërfaqen me sistemin SCADA të OST sh.a. 
3. Drejtoria e Monitorimit të Tregut dhe Inspektimeve të njoftojë aplikuesin dhe shoqërinë OST sh.a., për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

